Tom Behnke (FRI), 2001-01-17:
Jeg kan ikke sige det meget mere rammende, end fru Tove Videbæk netop har gjort det, det var alle de rigtige argumenter for at gennemføre forslaget her.
I Frihed 2000 støtter vi naturligvis forslaget.
Vi støtter altid forslag i Folketinget, der går ud på, at borgerne får muligheden for at vælge, at vi får en mangfoldighed, og at vi i det hele taget gør livet nemmere for borgerne her i landet.
Den slags forslag støtter vi altid i Frihed 2000, og derfor støtter vi også beslutningsforslaget her.
Det er klart, som det er blevet nævnt, at en forudsætning for, at man kan vælge, er, at der er plads.
Man kan ikke vælge en plads, som ikke er til rådighed.
Man er nødt til at vælge blandt de pladser, som er til rådighed.
Men jeg tror bestemt, at forslaget her og forslagets gennemførelse vil betyde, at mange kommuner og mange private, både egentlige private firmaer, private foreninger og private organisationer vil sætte en ære i at se det som en opgave at bygge netop det nødvendige antal pladser, ved det at pengene jo kommer fra den kommune, hvor borgeren oprindelig boede, og til den kommune, hvor borgeren nu bor, for vedkommende bor på plejehjemmet eller plejeboligen dér og betaler den leje, der skal betales, men lægger også sin skat det pågældende sted. Vi har jo fået bruttoficeret de her pensioner og lign.
Det vil sige, at skatten også følger med.
Så kommunerne vil altså kunne se en klar fordel i, at man tiltrækker ældre til byens plejehjem, dels ved at det giver beskæftigelse lokalt, det giver skattekroner i kassen, dels giver det et godt omdømme, at man har et plejehjem, som ældre vælger at søge ind på.
Så der er på alle måder ingen tvivl om, at forslaget her vil betyde, at der kommer det antal pladser, der er behov for.
Det kan godt være, der er udsolgt den ene dag, fordi der har været særlig stor efterspørgsel, men så er det der den næste dag.
Der var det det offentlige, der styrede det hele, og der kunne borgerne stå i kø konstant, for der var altid udsolgt, og man kunne aldrig få det, man gerne ville have.
Lige så snart man lukker op for, at der kommer noget frihed ind, noget liberalisme, så tilpasser tingene sig af sig selv helt automatisk, fordi der er nogle, der kan se en fordel i, at tingene tilpasser sig.
Lad mig drage en anden parallel.
Det var i forhold til det frie sygehusvalg, som jo heldigvis blev gennemført.
Det betød i en periode, at man f.eks. i Århus Amt oplevede, at borgerne i Århus Amt søgte væk fra amtet og ud i andre amter og lod sig behandle dér.
Det blev så stor en økonomisk belastning for Århus Amt, at man i Århus Amt ekstraordinært afsatte yderligere 50 mio. kr. på budgettet for at opgradere og forbedre sine egne behandlingsmuligheder og dermed trække borgerne hjem til sit eget amt igen.
Det frie valg var altså med til, at man fik flere penge ind, og det var med til, at man fik løftet kvaliteten og standarden.
Det er da en succeshistorie, så det klodser, og en succeshistorie, så alle her i Folketinget burde kunne indse, at det er vejen frem.
Vejen frem til bedre service, bedre kvalitet, lavere priser og gladere borgere er, at man har det frie valg.
Så naturligvis kan Frihed 2000 støtte forslaget her. Lad mig afslutningsvis sige, at vi også støtter de næste to beslutningsforslag, hvis ikke jeg skulle kunne nå at komme tilbage, til det bliver min tur igen.